Page:Ludus Coventriae (1841).djvu/399

 His promys mekely ther abydynge, ffor dowteles this forseyd Jhesus Whiche from ȝow is take, In a clowde as ȝe hym seyn Steyng up, so xal comyn ageyn, Of al mankynde, this is serteyn, Jugement xal he make.

O! ȝe bretheryn, attendyth to me, And takyth good hede what I xal seyn, It behovyth the Scripture ffulfylled to be, That of Davyd was seyd with wourdys pleyn, Of Judas whiche was the gyde serteyn Of hem that Cryst slew cruelly, Whiche aftyr ffrom dethe ros up ageyn, And hath abedyn in erthe fful days fourty; And aftyr alle this, Before oure eye, In a bryght skye, He dede up stye To hevyn blys.

This seyd Judas was amonge us, Noumbryd apoustylle, and had lyche dygnyté, But whan he betrayd oure Lord Jhesus, He hynge hymself upon a tre. In whos sted muste nedys ordeyned be Another, oure noumbre ffor to restore, On of tho whiche, as weel knowe we, Han be conversaunt here longe before In oure company, Whiche xal wyttnes Berun expresse To more and lesse Of Crystys resurrexion stedfastly.